दादी के सामने ही डेढ़ साल के पोते को ट्रैक्टर ने कुचल दिया, मौत
दादी के सामने ही अनियंत्रित ट्रैक्टर ने डेढ़ साल के पोते को कुचल दिया। हादसे में बच्चे की मौत हो गई। दादी उसे लेकर आंगनबाड़ी गई थी।
परिजन जब चालक के खिलाफ नामजद रिपोर्ट दर्ज कराने थाने पहुंचे तो पुलिस आनाकानी करने लगी। जिससे उनका गुस्सा भड़क गया। मौके की नजाकत को भांपते हुए पुलिस को नामजद रिपोर्ट दर्ज करनी पड़ी। हादसा नागझिरी थाना क्षेत्र के नेहरूनगर आमवाली पट्टी इलाके में हुआ। सोमवार सुबह 11 बजे आंगनबाड़ी कार्यकर्ता पुष्पा जैन अपने डेढ़ साल के पोते मोक्ष पिता संजय जैन को लेकर घर के पास ही केन्द्र पर गईं थीं। मोक्ष केन्द्र के सामने खेल रहा था, तभी सीमेंट लादकर जा रहे ट्रैक्टर चालक नागझिरी निवासी हरिसिंह सोलंकी उर्फ जीजा ने चपेट में ले लिया। पहिए की चपेट में आने से उसका सिर कुचल गया। मोक्ष ने मौके पर ही दम तोड़ दिया। हादसा होते ही परिजन और मोहल्ले के लोग घटनास्थल की ओर दौड़े। इसी बीच मौका पाकर चालक गाड़ी छोड़कर फरार हाे गया। आनन-फानन में मोक्ष को जिला अस्पताल लाया गया, जहां उसे मृत घोषित कर दिया।
मां बेसुध, दादी का बुरा हाल
संजय ने बताया रविवार को ही पूरे परिवार के साथ कार से तपोभूमि दर्शन करने गए थे। बेटे की मौत से मां बेसुध हो गई है। दादी भी थाने आई थी। उनका भी रो-रोकर बुरा हाल था।
मां की गोद में मोक्ष।
नामजद रिपोर्ट लिखने से कतरा रही थी पुलिस
मोक्ष के पिता संजय ने बताया दोपहर 2.30 बजे हम लोग एफआईआर लिखाने के लिए नागझिरी थाने पहुंचे। पुलिस अज्ञात चालक के खिलाफ रिपोर्ट लिखना चाह रही थी। जबकि हमने नामजद रिपोर्ट लिखाने के लिए आवेदन दिया था। ड्राइवर किसी भाजपा नेता का रिश्तेदार बताया जा रहा है। इसलिए पुलिस आनाकानी कर रही थी। इसी बीच मोहल्ले के दर्जनों लोग थाने पहुंच गए। उनकी नाराजगी को देखते हुए नामजद रिपोर्ट दर्ज कर ली।
hin_Deva hin_Deva hin_Deva hin_Deva hin_Deva bho_Deva hin_Deva hin_Deva